Candice Bergenová

Candice Patricia Bergenová (neprechýlene Candice Patricia Bergen; * 9. máj 1946, Los Angeles, Kalifornia, USA) je americká herečka, známa vďaka televíznej postave Murphy Brownovej, z rovnomenného televízneho seriálu (1988 – 1998, 2018).

 Detstvo a mladosť 

Bergenová sa narodila sa 9. mája 1946 v Los Angeles do rodiny modelky Frances Bergen a slávneho bruchovravectva a komika Edgara Bergena. Vyrastala v Beverly Hills a študovala na Westlake School for Girls. Ako dieťa často vystupovala v otcových rozhlasových programoch a v roku 1958 sa objavila v relácii You Bet Your Life.
náhľad|Bergenová v roku 2016.
Neskôr navštevovala Univerzitu v Pennsylvánii, kde bola zvolená za Homecoming Queen a Miss University, no pre nedostatočné študijné výsledky musela školu opustiť. V roku 1992 jej univerzita udelila čestný doktorát. Pred hereckou kariérou sa venovala modelingu a objavila sa na obálkach časospisu Vogue. Herecké vzdelanie získala v HB Studio v New Yorku.

 Kariéra 

Bergenová debutovala vo filme The Group z roku 1966, ktorý režíroval Sidney Lumet. Film bol kriticky aj finančne úspešný.

V roku 1971 si zahrala po boku hercov ako Jack Nicholson, Rita Moreno, Ann-Margret a Carol Kane, vo filme Sexuálne vzťahy. V rovnakom roku si zahrala po boku herca Genea Hackamana vo filme Lov. V roku 1979 si zahrala s Burtom Reynoldsom vo filme Začíname odznova. Za svoj herecký výkon vo filme Bergenová získala nominácie na Academy Awards a Zlatý glóbus.

V roku 1982 stvárnila fotografku Margaret Bourke-White vo filme Gándhí, za čo získala nomináciu na cenu BAFTA. V roku 1985 sa opäť stretla pred kamerami s hercom Burtom Reynoldsom, vo filme Spravodlivá odplata.

V roku 1988 Bergenová získala hlavnú úlohu v sitkome Murphy Brownová, kde stvárnila tvrdú televíznu reportérku. Seriál bol nielen zábavný, ale riešil aj dôležité spoločenské témy, ako alkoholizmus, slobodné materstvo a rakovinu prsníka. Bergenovej seriál priniesol obrovský úspech. Počas desiatich sérii, získala sedem nominácií na cenu Emmy, pričom päťkrát nominácie premenila na víťazstvo. Po piatej výhre odmietla ďalšie nominácie. V roku 2018 sa Bergenová vrátila k úlohe Murphy Brown v rebootovanej verzii seriálu. Nové epizódy sa vysielali na CBS na jeseň 2018, pričom séria mala 13 dielov. 

V roku 2002 si zahrala v komédii Dievča na roztrhanie a o rok neskôr, po boku Gwyneth Paltrow účinkovala v romantickej komédii Letuška 1. triedy. 

V roku 2005 sa Bergenová pridala k hereckému obsadeniu televízneho seriálu Bostonské zločiny, kde päť sérii hrala Shirley Schmidt, zakladateľku právnickej firmy. Za túto rolu získala nominácie na cenu Emmy v rokoch 2006 a 2008.

V roku 2011 hosťovala v televíznom seriáli Dr. House.  

V roku 2018 sa pripojila k hereckému obsadeniu ako Jane Fonda, Diane Keaton a Mary Steenburgen vo filme Dámsky klub. Účinkovala aj v druhej časti, s názvom Dámsky klub 2: Ďalšia kapitola z roku 2023. 

 Súkromný život 

Bergenová je politická aktivistka, ktorá sa v 60. rokoch zúčastnila na pranku Yippie, keď spolu s Abbiem Hoffmanom a ďalšími hodili dolárové bankovky na podlahu New Yorkskej burzy, čo spôsobilo jej dočasné zatknutie. V tom období bola aj vo vzťahu s Terry Melcherom, synom Doris Day. V roku 1972 podporovala prezidentskú kampaň Georgea McGoverna.

V septembri 1980 sa vydala za francúzskeho filmového režiséra Louisa Malleho, s ktorým má dcéru Chloe Malle, narodenú v roku 1985. Jej manžel zomrel na rakovinu v roku 1995. Bergenová sa v roku 2000 vydala za newyorského magnáta a filantropa Marshalla Rose.

 Iné projekty 

 Externé odkazy 



 Zdroj 

Kategória:Filmové herečky USA
Kategória:Televízne herečky USA
Kategória:Rozhlasové herečky USA
Kategória:Divadelné herečky USA
Kategória:Držitelia ceny Emmy
Kategória:Držiteľky ceny Zlatý glóbus za najlepší ženský herecký výkon v seriáli (komédia/muzikál)
Kategória:Aktivisti USA
Kategória:Politickí aktivisti
Kategória:Absolventi University of Pennsylvania
Kategória:Osobnosti z Los Angeles
Kategória:Osobnosti USA švédskeho pôvodu